Rasmus Horn Langhoff (S), 2014-03-28:
Tak for det.
For ganske nylig var det kvindernes internationale kampdag, og da kampdagen blev lanceret tilbage i 1910, handlede det først og fremmest om at sikre valg- og stemmeret til kvinder.
Men kvindebevægelsen kan føje en lang række sejre til cv'et, og derfor fristes nogle måske også til at spørge sig selv: Er vi mon kommet helt i mål med ligestillingen?
Det vil jeg gerne komme tilbage til.
I år havde jeg fornøjelsen af at fejre kvindernes internationale kampdag til FN's Kvindekommission i New York.
Her mødes repræsentanter fra alle FN's medlemslande hvert år for at evaluere fremgangen for ligestilling og nogle gange desværre også tilbagegangen og sætte alvorlige ligestillingsudfordringer på dagsordenen.
I år var temaet bekæmpelse og forebyggelse af alle former for vold mod kvinder og piger.
Og det er et meget alvorligt og vigtigt tema, ikke bare i verden, men også herhjemme i Danmark.
Det skal vi selvfølgelig gøre noget ved, og derfor er jeg også glad for, at regeringen har det med i perspektiv- og handlingsplanen for i år.
I løbet af vores mange møder og arrangementer til FN's Kvindekommission blev mændenes rolle også flere gange fremhævet, og det er jeg egentlig glad for, for jeg tror, vi er nødt til konstant at have begge køn med, når vi taler ligestilling.
Mændene skal også frem i forreste linje, når ligestillingen halter og kampen mod vold mod kvinder er på dagsordenen – der skal mændene også støtte op om kampen.
Med regeringens nye handlingsplan mod vold i familien bliver indsatsen til at bekæmpe vold i nære relationer styrket, og det er vigtigt.
Et andet område, som Socialdemokratiet er glad for er kommet med i perspektiv- og handlingsplanen, er ligestillingsudfordringerne på arbejdsmarkedet.
Derfor er det også godt at vide, at vi allerede i næste uge her i salen skal diskutere Beskæftigelsesministeriets lovforslag om en udbygning af de kønsopdelte lønstatistikker.
Det er et skridt i den rigtige retning, når vi sætter flere kvindelige forskningstalenter i spil med det nye YDUN-program, at vi sætter ind i forhold til at få flere mænd ind i daginstitutionerne, og at vi styrker fagligheden omkring køn i pædagoguddannelsen.
Men når vi taler om arbejdsmarkedet, handler det jo også om familielivet, at få hverdagen til at hænge sammen for småbørnsfamilier, og om fordeling af forældreorloven, barselsorloven.
Et af de områder, som jeg som ligestillingsordfører har lagt meget vægt på, er, at vi ikke fra det offentliges side må være med til at fastholde en oldnordisk forståelse af, hvad det vil sige at være forældre, altså at mødrene konsekvent bliver betragtet som de primære forældre og fædrene som de sekundære forældre, som måske, måske ikke tager en del af ansvaret.
Den tid må være forbi.
Mænd vil også gerne tage ansvar for børnene, og derfor er det rigtigt, når perspektiv- og handlingsplanen også har sat fokus på ligestilling i det offentlige og den offentlige kommunikation.
Det gælder både, hvordan man konkret arbejder med køn inden for vores velfærdsområder, men også hvordan det offentlige kommunikerer.
Her har vi før set eksempler på, at f.eks. en standardpjece til studerende, der får børn, mens de studerer, overhovedet ikke gør opmærksom på, hvilke rettigheder faren har for at holde orlov med sit barn, men kun gør opmærksom på morens rettigheder.
Det er så heldigvis blevet ændret, efter at der er blevet gjort opmærksom på det.
Vi har også set eksempler på, hvordan kommunerne rundtomkring i landet konsekvent, når de skulle gøre forældrene opmærksomme på deres barselsrettigheder, informerede mødrene og ikke informerede fædrene.
Det vedkommer naturligvis begge forældre.
Det er der heldigvis også blevet ændret på nu.
Men det er bare for at nævne et par eksempler, som, hvis ikke vi er ude og kigge efter det, ikke bliver opdaget.
Så der er altså med andre ord nok at tage fat på af den her slags sager rundtomkring.
Endelig ser jeg også frem til, at vi fortsætter indsatsen for at hjælpe prostituerede ud af prostitution.
I Socialdemokratiet betragter vi prostitution som et alvorligt socialt problem, og det er vigtigt, at alle prostituerede her i landet oplever en udstrakt hånd til at få hjælp til at komme ud af prostitutionen.
Derfor er det rigtig udmærket med de her exitprogrammer, som nu er i gang i de største byer.
Det hjælper ikke alle, det er jo ikke i hele landet, men det er, sådan som jeg ser det, et projekt, som både skal hjælpe en masse, men som vi også skal drage erfaringer af, og som vi kan tage med i vores videre arbejde for at hjælpe prostituerede ud af prostitutionen.
Jeg ser også frem til den kommende kampagne mod menneskehandel, som bl.a. er rettet mod efterspørgslen efter købesex.
Det er med til at sende et meget vigtigt signal, måske i virkeligheden særlig til vores unge.
Vi ved, at det har store menneskelige konsekvenser at være i prostitution, og det er vigtigt at få fortalt og få talt om.
Så for lige at vende tilbage til det med kvindernes internationale kampdag vil jeg sige, at jeg mener, det står helt klart, at vi stadig har en række udfordringer at slås med her i landet, selv om vi er nået langt.
Selv om vi er nået rigtig langt, er der udfordringer.
Fra Socialdemokratiets side er vi glade for, at regeringen med perspektiv- og handlingsplanen for i år fortsætter arbejdet med at sikre ligestilling her i landet.